
Cea mai eclatantă mărturie a latinitátii noastre este limba română. lar despre ea, in 
ciuda unei răspândite prejudecăţi, avem date destul de consistente încă din timpurile 
cele vechi. Sunt multi intelectuali care cad în capcana neincrederii si vorbesc despre 
„tăcerea de o mie de ani a izvoarelor” în legătură cu românii. Mileniul acesta numit 
,intunecat" ar dura din secolul al IV-lea până în secolul al XIII-lea sau de pe la 300 până 
la 1300. Mai întâi că este vorba despre o exagerare făcută si de dragul simetriei și al 
rotunjimii numerelor. Ce frumos sună „mileniul întunecat” sau „o mie de ani de tăcere a 
izvoarelor”! De fapt, de pe la anii 900 încoace avem date constante despre români, 
fireşte nu din surse românești, ci din mărturii străine, din instituțiile, imperiile și regatele 
care aveau cancelarii si scriptorii. Cu alte cuvinte, „mia de ani" se scurtează de la 300 
până 900, adică devine cu ceva mai mult decât jumătate de mileniu. Este drept că în 
acele șase secole (IV-IX) nu sunt pomeniti românii, dar nici nu aveau cum să fie, dintr- 
un motiv foarte simplu: românii nu existau atunci, fiindcă nu erau încă formati sau 
desávársiti! În aceeași situaţie erau și francezii, si italienii, și portughezii etc. Atunci se 
coagulau, se plámádeau, se násteau cu toții. Noi le zicem, prin convenţie, locuitorilor din 
spaţiul carpato-dunărean de-atunci daco-romani, romanici, latinofoni, protoromâni 
etc., dar aceşti termeni sunt invenții recente ale savanților aflați în căutare de preciziune 
acolo unde ea nu există. Realităţile etnice de-atunci nu aveau încă un nume clar, deși 
„trebuiau să poarte un nume”. De altfel, si popoarele sunt în veșnică transformare, deși, 
tot prin convenţie, le socotim în anumite intervale de timp, stabile. 


in intervalul evocat mai sus, nici limba localnicilor nu avea un nume, dar este uneori 
menţionată. Astfel, grecul Priscus Panites - ambasador bizantin la curtea lui Attila in 448 
— vorbește în trei rânduri despre limba ausonilor. La început, spune că la huni trăiau 


neamuri eterogene si că fiecare se mulțumea cu limba lui barbară, fie că era a hunilor, a 
goților sau a ausonilor, aceasta din urmă utilizată de cei amestecați cu romanii. Apoi, 
scriind despre un banchet de la curtea lui Attila, solul bizantin zice că bufonul Zercon 
amesteca în graiul ausonilor vorbe hunice și gotice. În fine, un demnitar „barbar” care 
vorbea limba ausonilor i-ar fi destăinuit lui Priscus, în secret, ca să nu înțeleagă alții 
(care vorbeau hună și gotică), de ce regele îl iubea mai mult pe fiul său cel mic. Ausonii 
erau un trib antic care a populat cea mai mare parte a Italiei înainte de fondarea Romei 
și care vorbeau o limbă latină veche. Ulterior, unii autori bizantini adepţi ai manierei de a 
arhaiza anumite denumiri i-au numit pe latinofoni — adică pe cei care vorbeau latina 
sau variante ale latinei - ausoni. Prin urmare, „cei amestecați cu romanii” vorbitori de 
limbă ausonică nu pot fi, în spaţiile dominate vremelnic de huni, decât daco-romanii. Tot 
Priscus, în trecere prin Banat, spune că li se aducea de prin sate hrană, adică mei si 
mied, numit în graiul localnicilor „medos”. De asemenea, lordanes - scriitor got 
romanizat originar din Moesia - scrie în latina locală din secolul al VI-lea cu termeni mult 
transformați față de latina clasică. Este vorba de latina asa cum evoluase ea în 
provincia în care se forma treptat și poporul român. Același fenomen se întâlnește la 
Procopius din Caesarea (prima jumătate a secolului al VI-lea) care dă, în „De aedificiis" 
denumiri de localități cu semnificative modificări fonetice suferite de limba latină. Așa 
cum remarcă George Popa-Lisseanu, Lutzulo (castel in tinutul Remesianei) este forma 
articulată a lui Lutzul, provenit din Lucius. 


Revenim si la faimoasa expresie Retorna/ Torna, torna, fratre!, amintită în cronicile lui 
Teophylactus Simocattes (sec. al VII-lea) si Theophanes (sec. al VIll-lea), care înseamnă 
,intoarce-te, intoarce-te, frate!" sau, în limbaj românesc arhaic si regional, „Întoarnă-te/ 
Toarnă-te, toarnă-te, frate!”. La un moment dat, armatele romane care se luptau cu 
avarii în anul 587 în regiunea Dunării de Jos au trăit un moment de dezorientare (undeva 
între Dunăre și Balcani), deoarece unui animal de transport (poate catâr) i s-a sucit 
sarcina în spate gata să cadă; atunci, un tovarăș i-a strigat stăpânului animalului să se 
întoarcă și să îndrepte povara respectivă, folosind cuvintele din graiul băștinașilor Torna, 
torna, fratre!. Stăpânul catârului nu ar fi auzit vorba, dar oamenii din apropiere au auzit-o 
şi s-au speriat, crezând că trebuie să se întoarcă, adică să se retragă. S-a spus, pe bună 
dreptate, că aceste trei cuvinte ar fi prima propoziţie atestată în limba latină târzie 
devenită chiar română arhaică sau protoromână. Forma fratre nu este în latină, căci 
vocativul latin ar fi fost frater, dar este aproape de vocativul românesc frate. Istoricul 
Konstantin Josef Jirecek a scris, în preajma anilor 1900, că torna nu este decât o simplă 
comandă militară în latină şi nu o mărturie de limbă veche românească, iar Gustav 

Weigand a întărit această idee, spunând că în româneşte „a turna” înseamnă „a vărsa”. 


Acest din urmă savant este cel mai uşor de contrazis, fiindcă sensul „a întoarce” pentru 


„a turna” apare încă in primele scrieri românești din secolul al XVI-lea: „Când turna-va 
Domnul prădare Sionului” („Psaltirea Şcheiană”) sau „Până când te veri turna iar pe 
pământ de în care esti luat” („Cartea Facerii”), după cum arată acelaşi G. Popa- 
Lisseanu. De altminteri, „Atlasul lingvistic român pe regiuni” consemnează în mai multe 
locuri, deopotrivă la nord și la sud de Dunăre înţelesul „a întoarce” pentru „a turna” sau „a 
înturna”. Cât privește valoarea de comandă militară pentru torna, aceasta nu este 
atestată nicăieri, ci doar presupusă, pe de o parte, iar pe de alta, un om tocmit pentru 
transport în armată (căci nu este vorba despre soldaţi propriu-ziși) nu se adresează 
unui camarad provenit tot din populaţia locală printr-o comandă militară, când vrea 
să-i spună să se întoarcă fiindcă povara animalului său stă să cadă. În consecinţă, 
întâmplarea relatată nu adevereste ipoteza comenzii militare, ci ideea că este vorba 
despre o propoziţie în limba tracilor romanizați din zonă. Autoritatea lui Alexandru 
Philippide a statornicit până la urmă interpretarea corectă, marele lingvist fiind convins 
că torna/ retorna şi fratre sunt termeni românești timpurii, dintr-o etapă a evoluției 
latinei spre limba noastră română. 


Se adeverește faptul că limba română este cel mai evident izvor al istoriei românilor, al 
vechimii lor, mărturie vie a evoluţiei noastre milenare în aceste locuri „de ispititor belșug 
și de trecere a oștilor”. 

